**Likumprojekta “Grozījums likumā “Par nodokļiem un nodevām””
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījums likumā “Par nodokļiem un nodevām”” (turpmāk - likumprojekts) tiek virzīts izskatīšanai Saeimā 2019. gada valsts budžeta likumprojektu paketē.Likumprojekts paredz skaidras naudas lietošanas sliekšņa samazināšanu, kā arī skaidras naudas lietošanas aizliegumu nekustamā īpašuma atsavināšanas darījumos un skaidras naudas lietošanas ierobežojumu konkrētu kategoriju mehānisko transportlīdzekļu atsavināšanas darījumos.Grozījumi stāsies spēkā 2019. gada 1. maijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2019.-2021. gadā” (pieņemts zināšanai Ministru kabineta 2019. gada 5. februāra sēdē (skatīt prot. Nr. 5 30. § 9. punktu)), saskaņā ar kuru nodokļu ieņēmumu prognozēs iekļauti arī ieņēmumi no ēnu ekonomikas ierobežošanas pasākumiem, tajā skaitā ieņēmumi no skaidras naudas lietošanas ierobežojumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd saskaņā ar likuma “Par nodokļiem un nodevām” 30. panta pirmo un astoto daļu nodokļu maksātājiem, tajā skaitā arī fiziskajām personām, kas neveic saimniecisko darbību, ir aizliegums veikt skaidrā naudā darījumus, kuru summa pārsniedz 7200 *euro* (neatkarīgi no tā, vai darījums notiek vienā operācijā vai vairākās operācijās).Tomēr, neskatoties uz minēto, Valsts ieņēmumu dienests nereti konstatē, ka nodokļu maksātāji meklē risinājumus, kā samazināt darījuma patieso apmēru, lai tādējādi varētu veikt savstarpējos norēķinus skaidras naudas veidā.Latvijas noziedzīgi iegūtu līdzekļu legalizācijas un terorisma finansēšanas novēršanas sistēmas 5. kārtas novērtējumā, kuru veica MoneyVal organizācija, tika konstatēts, ka skaidras naudas aprite rada paaugstinātus noziedzīgi iegūtu līdzekļu legalizācijas un terorisma finansēšanas riskus valstij. Likumprojektā paredzētie pasākumi, kas saistīti ar skaidras naudas aprites darījumu ierobežošanu, sniedz ieguldījumu Latvijas noziedzīgi iegūtu līdzekļu legalizācijas un terorisma finansēšanas novēršanas sistēmas efektivitātes paaugstināšanai.Ievērojot minēto, kā arī ņemot vērā, ka skaidras naudas aprite ir ēnu ekonomikas galveno komponenšu pamatā, tajā skaitā radot paaugstinātu risku fiktīvu un krāpniecisku darījumu veikšanai, un iespējai legalizēt nelikumīgi iegūtos naudas līdzekļus (piemēram, skaidrā naudā saņemto “aplokšņu” algu vai nedeklarētos ienākumus), likumprojektā ietvertais regulējums paredz:1)  skaidras naudas lietošanas sliekšņa samazināšanu;2)  skaidras naudas lietošanas ierobežojumu M1 (tai skaitā M1G) un N1 (tai skaitā N1G) kategorijas mehānisko transportlīdzekļu atsavināšanas darījumos;3)  skaidras naudas lietošanas aizliegumu nekustamā īpašuma atsavināšanas darījumos.**Par skaidras naudas lietošanas sliekšņa samazināšanu**Atbilstoši Dr. Tāļa J. Putniņa un Dr. Arņa Saukas pētījumam “Ēnu ekonomikas indekss Baltijas valstīs 2009.–2017. gadā” (pieejams: https://www.vid.gov.lv/sites/default/files/a.saukas\_prezentacija.pdf) viena no ēnu ekonomikas galvenajām komponentēm ir ienākumu (peļņas) neuzrādīšana (t.i., ienākumi (peļņa), kurus uzņēmumi slēpj no valsts), darbinieku neuzrādīšana (t.i. darbinieki, kas tiek nodarbināti bez līguma) un aplokšņu algas (t.i., algas daļa, kuru uzņēmēji reāli maksā, bet slēpj šo faktu no valsts). Visu nosaukto komponenšu pastāvēšanas pamatā ir skaidra nauda, kas tiek iegūta nedeklarētos darījumos (t.i., no valsts slēpjot skaidras naudas darījumu faktu), lai gan jau tagad nodokļu maksātājiem ir pienākums katru mēnesi deklarēt darījumus, kuru summa pārsniedz 1500 *euro*. Tāpat iespēja veikt skaidras naudas darījumus ir risks fiktīvu un krāpniecisku darījumu veikšanai, kā arī iespējai legalizēt nelikumīgi iegūtos naudas līdzekļus.Skaidras naudas lietošana darījumos apgrūtina nodokļu administrācijai iespēju kontrolēt nodokļu (nodevu) aprēķināšanas un maksāšanas pareizību, jo nav efektīvu instrumentu skaidras naudas darījuma pierādīšanai, tai skaitā, vai skaidras naudas saņemšana/nodošana faktiski ir notikusi.Bezskaidras naudas aprite nozīmē vieglāku un efektīvāku to izsekojamību un kontroli, ņemot vērā, ka šajā gadījumā informācija par darījuma norisi tiek atspoguļota kontu pārskatos, kurus nodokļu administrācija var pieprasīt un analizēt, veicot nodokļu kontroles pasākumus. Tāpat jāņem vērā, ka bezskaidras naudas apritē ir iesaistītas kredītiestādes un maksājumu pakalpojumu sniedzēji, uz kuriem attiecināmas prasības izvērtēt, vai kontā esošie līdzekļi nav saistīti ar noziedzīgi iegūtu līdzekļu legalizāciju, nepieciešamības gadījumā sniedzot attiecīgajām iestādēm informāciju par aizdomīgu vai  neparastu darījumu. Tādējādi tas ir kā papildu mehānisms, kas nodrošina, ka nodokļu administrācijas rīcībā būs informācija par nodokļu maksātājiem, kuru darījumi būtu padziļināti izvērtējami.Skaidras naudas lietošanas ierobežojuma sliekšņa samazināšanai ir pozitīva ietekme uz valsts budžetu, jo tiek nodrošināta iespēja Valsts ieņēmumu dienestam kontrolēt, vai nodokļu maksātājs no attiecīgajiem darījumiem ir aprēķinājis un budžetā iemaksājis nepieciešamās nodokļu maksājumu summas.Jānorāda, ka, salīdzinot informāciju par 2015. gadā un 2018. gadā deklarētajiem skaidras naudas darījumiem, konstatējams, ka nodokļu maksātāji (juridiskās personas, individuālie komersanti un fiziskās personas, kas veic saimniecisko darbību) 2015. gadā ir deklarējuši savstarpēji skaidrā naudā veiktos darījumus, kuru summa pārsniedz 1500 *euro*, 77 023 615,01 *euro* apmērā, savukārt 2018. gadā -62 983 378,13 *euro* apmērā. Tādējādi secināms, ka šajā gadījumā skaidras naudas darījumu apmēram ir tendence samazināties.Savukārt savādāka situācija ir attiecībā uz darījumiem starp iepriekš minētajām personām un fiziskajām personām, kas neveic saimniecisko darbību. Ja 2015. gadā nodokļu maksātāji (juridiskās personas, individuālie komersanti un fiziskās personas, kas veic saimniecisko darbību), deklarēja skaidrā naudā veiktos darījumus, kur viena darījuma summa pārsniedz 3000 *euro*, ar fiziskām personām, kas neveic saimniecisko darbību, 34 046 726,26 *euro* apmērā, tad 2018. gadā minētā summa ir pieaugusi gandrīz divas reizes, proti, tika deklarēta kopējā summa 67 760 148,10 *euro* apmērā.Tā kā minētā informācija liecina par liela apjoma un skaita darījumu veikšanu skaidrā naudā, un ievērojot, ka tieši darījumu, kuru summa pārsniedz 3000 *euro*, apmērs triju gadu laikā ir strauji pieaudzis, ar likumprojektu tiek samazināts esošais skaidras naudas lietošanas slieksnis no 7200 *euro* uz 3000 *euro*.Attiecībā uz fiziskajām personām, kas neveic saimniecisko darbību, skaidras naudas lietošanas lieguma sliekšņa samazināšana veicinās fizisko personu nodokļu nomaksas uzraudzības pilnveidošanu, jo bezskaidras naudas lietošana norēķinos nodrošina iespēju nodokļu administrācijai, veicot konkrētus nodokļu kontroles pasākumus, izmantot kredītiestāžu un maksājumu pakalpojumu sniedzēju rīcībā esošo informāciju un kontrolēt, vai fiziskā persona no attiecīgajiem darījumiem ir aprēķinājusi un budžetā iemaksājusi nepieciešamās nodokļu maksājumu summas un vai personai vispār ir bijuši ienākumi tādā apjomā, lai veiktu attiecīgos darījumus. Rezultātā tiks veicināta bezskaidras naudas lietošana darījumos, tādējādi mazinot iespēju legalizēt nelikumīgi iegūtus naudas līdzekļus.**Par mehānisko transportlīdzekļu atsavināšanas darījumiem**Valsts ieņēmumu dienests, veicot pārbaudes transportlīdzekļu tirdzniecības nozarē, konstatējis, ka gan fiziskās, gan juridiskās personas, ievērojot likuma “Par nodokļiem un nodevām” 30. pantā noteikto ierobežojumu veikt darījumus skaidrā naudā virs 7200 *euro*, Ceļu satiksmes drošības direkcijā iesniegtajos dokumentos norāda, ka transportlīdzeklis iegādāts skaidrā naudā, nepārsniedzot 7200 *euro*. Turklāt tiek norādīta zemāka transportlīdzekļa iegādes vērtība, kas nereti ir ievērojami zemāka par transportlīdzekļa tirgus vērtību (pat 2 līdz 3 reizes). Taču pārbaudes laikā no juridiskās personas uzrādītajiem dokumentiem, transportlīdzekļu sludinājumos norādītās informācijas vai arī no fizisko personu sniegtajiem paskaidrojumiem izriet, ka transportlīdzekļa iegādes vai realizācijas vērtība ir krietni augstāka par norādīto, kā rezultātā juridiskās personas izvairās no pievienotās vērtības nodaļa nomaksas pilnā apmērā, radot ievērojamus zaudējumus valsts budžetam.Ņemot vērā to, ka šobrīd nav noteikts aizliegums transportlīdzekļu iegādes un realizācijas darījumos veikt norēķinus skaidrā naudā (pēc ekspertu novērtējuma 90 % lietoto transportlīdzekļu tirdzniecības vietās un fizisko personu starpā norit skaidrā naudā), ir apgrūtināta iespēja noteikt transportlīdzekļa faktisko iegādes un realizācijas vērtību, kā arī ir apgrūtināta iespēja izsekot darījuma gaitai un naudas plūsmai. Līdz ar to, lai mazinātu ēnu ekonomiku transportlīdzekļu tirdzniecības nozarē, ir nepieciešams noteikt skaidras naudas lietošanas ierobežojumu atsavināšanas darījumiem ar transportlīdzekļu kategorijām, kuras uzrauga Valsts ieņēmumu dienests saskaņā ar Ceļu satiksmes likumā noteikto, proti, M1 (tai skaitā M1G) un N1 (tai skaitā N1G) kategorijas transportlīdzekļiem.Atbilstoši Komisijas Regulas (ES) Nr. 678/2011 (2011. gada 14. jūlijs ), ar kuru aizstāj II pielikumu un groza IV, IX un XI pielikumu Eiropas Parlamenta un Padomes Direktīvā 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīva), I pielikuma A daļas 1. punktā noteiktajam M1 kategorija ir mehāniskie transportlīdzekļi, kas projektēti un būvēti galvenokārt cilvēku un viņu bagāžas pārvadāšanai, un kuros papildus transportlīdzekļa vadītāja sēdvietai ir ne vairāk kā astoņas sēdvietas, savukārt N1 - mehāniskie transportlīdzekļi, kas projektēti un būvēti galvenokārt kravu pārvadāšanai un kuru maksimālā masa nepārsniedz 3,5 tonnas. Vienlaikus, ievērojot, ka minēto transportlīdzekļu atsavināšanas darījumos iesaistās fiziskās personas, kas neveic saimniecisko darbību, un kurām var būt ierobežotas iespējas veikt bezskaidras naudas norēķinus, likumprojektā ietvertā regulējuma izstrādes procesā ir vērtēts jautājums par skaidras naudas lietošanas ierobežojuma sliekšņa noteikšanu.Latvijā ir noteiktas personu grupas, kuras atbilstoši normatīvajam regulējumam var saņemt sev pienākošos ienākumus skaidrā naudā. Tā, piemēram, Darba likuma 70. pants paredz, ka darba samaksa aprēķināma un izmaksājama skaidrā naudā. Tāpat no likuma “Par valsts pensijām” 32. panta pirmās daļas izriet, ka pensijas saņēmējam ir iespēja saņemt valsts pensiju skaidrā naudā savā dzīvesvietā.Tā kā pašlaik iedzīvotāji ar zemu ienākuma līmeni atsakās no maksājumu kartēm, jo maksa par tām ir pārāk augsta, salīdzinot ar gūtajiem ienākumiem, kā arī ievērojot banku un bankomātu pieejamības problēmu, it īpaši lauku apvidos, kur pēdējo gadu laikā slēgtas daudzu banku filiāles, kā arī likvidēti bankomāti, likumprojektā ietvertais regulējums paredz, ka nodokļu maksātāji mehānisko transportlīdzekļu atsavināšanas darījumus, kuru summa nepārsniedz 1500 *euro*, varēs kā līdz šim veikt arī skaidrā naudā.Minētā summa ir noteikta, ievērojot likuma “Par nodokļiem un nodevām” 30. panta pirmajā daļā noteikto. Proti, šobrīd atbilstoši minētajam regulējumam nodokļu maksātājiem (izņemot fiziskās personas, kas neveic saimniecisko darbību) ir pienākums katru mēnesi Ministru kabineta noteiktajā kārtībā deklarēt visus iepriekšējā mēneša laikā savstarpēji skaidrā naudā veiktos darījumus, kuru summa pārsniedz 1500 *euro.* Tātad, mehānisko transportlīdzekļu atsavināšanas darījumi, kuros tiek veikti norēķini skaidrā naudā, nepārsniedzot minēto summu, ir atzīstami par tādiem, kuriem ir mazāka ietekme uz ēnu ekonomiku un mazāka iespējamība riskantu darījumu veikšanai.**Par nekustamā īpašuma atsavināšanas darījumiem**Lai arī šobrīd normatīvais regulējums paredz, ka darījuma summa virs 7200 *euro* ir maksājama bezskaidras naudas veidā, tomēr šāds regulējums neizslēdz iespēju slēgt fiktīvus darījumus, kad puses ir ieinteresētas slēgt darījumus par lielākām naudas summām nekā patiesā darījuma apmērs. Tā, piemēram, fiziskā persona, uz kuru varētu tikt vērsta parādu piedziņa, var būt ieinteresēta fiktīvi atsavināt nekustamo īpašumu trešajai personai. Šajā gadījumā, ievērojot skaidras naudas ierobežojumu, nekustamā īpašuma pārdevējs var norādīt, ka darījums 7200 *euro* apmērā daļēji veikts skaidrā naudā, kaut gan patiesībā šādas naudas plūsma nav notikusi, kā arī tādā veidā legalizēt nelikumīgi iegūtos naudas līdzekļus, norādot, ka summa 7200 *euro* apmērā gūta nekustamā īpašuma atsavināšanas rezultātā.Ievērojot minēto, likumprojektā ietvertais, regulējums paredz, ka nodokļu maksātājiem nebūs atļauts veikt skaidrā naudā nekustamo īpašumu atsavināšanas darījumus. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts ieņēmumu dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais tiesiskais regulējums attiecībā uz skaidras naudas lietošanas sliekšņa mazināšanu ietekmēs tos nodokļu maksātājus (tajā skaitā fiziskās personas, kas neveic saimniecisko darbību), kuri šobrīd savos darījumos (kuru summa pārsniedz 3000 *euro*, bet nepārsniedz 7200 *euro*) pārsvarā izmanto skaidru naudu. Tāpat tiesiskais regulējums skar nekustamā īpašuma atsavināšanas un mehānisko transportlīdzekļu (M1 (tai skaitā M1G) un N1 (tai skaitā N1G) kategorijas) atsavināšanas darījumu veicējus. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertais regulējums palielina nodokļu maksātāju administratīvo slogu, ņemot vērā, ka, ierobežojot skaidras naudas apriti darījumos, nodokļu maksātājiem būs jāizmanto kredītiestāžu vai maksājumu pakalpojumu sniedzēju sniegtie pakalpojumi, par kuriem ir veicama zināma veida samaksa (piemēram, komisijas maksa par pārskaitījuma veikšanu). Savukārt, lai neradītu administratīvās izmaksas tai sabiedrības daļai, kurai šobrīd nav kredītiestādēs vai pie maksājumu pakalpojumu sniedzējiem atvērts pieprasījuma noguldījuma vai maksājumu konts, likumprojektā ietvertais regulējums skaidras naudas lietošanas ierobežojumam mehānisko transportlīdzekļu atsavināšanas darījumos ir izstrādāts, paredzot, ka darījumi līdz 1500 *euro*, kā līdz šim varēs tikt veikti, izmantojot arī skaidru naudu. |
| 3. | Administratīvo izmaksu monetārs novērtējums | Administratīvo izmaksu monetāru aprēķinu nav iespējams veikt, jo nav prognozējams to personu skaits, kas veic darījumus virs 3000 *euro* skaidrā naudā, vai kuri iesaistīsies nekustamo īpašumu vai mehānisko transportlīdzekļu atsavināšanas darījumos.  |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019 | Turpmākie trīs gadi (*euro*) |
| 2020 | 2021 | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  0 | 675 000 |  0 | 900 000 |  0 | 900 000 | 900 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  0 | 495 000 |  0 | 660 000 |  0 | 660 000 | 660 000 |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 | 180 000 |  0 | 240 000 |  0 | 240 000 | 240 000 |
| 2. Budžeta izdevumi |  0 |  0 |  0 |  0 |  0 |  0 |  0 |
| 2.1. valsts pamatbudžets |  0 |  0 |  0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |  0 |  0 |
| 3. Finansiālā ietekme |  0 | 675 000 |  0 | 900 000 |  0 | 900 000 | 900 000 |
| 3.1. valsts pamatbudžets |  0 | 495 000 |  0 | 660 000 |  0 | 660 000 | 660 000 |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 | 180 000 |  0 | 240 000 |  0 | 240 000 | 240 000 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  | 0 |  | 0 |  |  0 |  0 |
| 5. Precizēta finansiālā ietekme |  | 675 000 |  | 900 000 |  | 900 000 | 900 000 |
| 5.1. valsts pamatbudžets | 495 000 | 660 000 | 660 000 | 660 000 |
| 5.2. speciālais budžets |  0 |  0 |  0 |  0 |
| 5.3. pašvaldību budžets | 180 000 | 240 000 | 240 000 | 240 000 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |

|  |  |
| --- | --- |
|  | Plānotā fiskālā ietekme, milj. *euro* |
| 2019.gadā | 2020.gadā | 2021.gadā | 2022.gadā un turpmāk ik gadu |
| Iedzīvotāju ienākuma nodoklis | 0.225 | 0.3 | 0.3 | 0.3 |
| Uzņēmumu ienākumu nodoklis | 0.225 | 0.3 | 0.3 | 0.3 |
| Pievienotās vērtības nodoklis | 0.225 | 0.3 | 0.3 | 0.3 |
| KOPĀ | 0.675 | 0.9 | 0.9 | 0.9 |

 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekta ietvaros nav plānotas amata vietu skaita izmaiņas. |
| 8. Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība par likumprojektā iekļauto regulējumu ir informēta, ņemot vērā, ka no Ministru kabineta 2019. gada 5. februāra sēdes protokollēmuma (prot. Nr. 5 30. §) “Informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2019.-2021.gadā”” 9. punktā izriet, ka plānots paredzēt samazināt skaidras naudas lietošanas lieguma slieksni, kā arī liegt transportlīdzekļu un nekustamā īpašuma iegādi, norēķinoties skaidrā naudā.  |
| 2. | Sabiedrības līdzdalība projekta izstrādē | Sabiedrības pārstāvji par likumprojektu varēs sniegt savu viedokli gadskārtējā valsts budžeta likumprojekta izskatīšanas procesā. |
| 3. | Sabiedrības līdzdalības rezultāti | Sabiedrības pārstāvji varēs līdzdarboties likumprojekta izskatīšanas procesā, rakstveidā sniedzot viedokļus par likumprojektu. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā “Latvijas Vēstnesis”, kā arī ievietojot to bezmaksas normatīvo aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz veidot jaunas institūcijas, reorganizēt vai likvidēt esošās institūcijas.Likumprojekta izpilde tiks realizēta esošo cilvēkresursu un finansējuma ietvaros. |
| 3. | Cita informācija | Nav. |

Finanšu ministrs J. Reirs

Šēfere 67083942

evita.sefere@fm.gov.lv